Foto's: Lydenburg brand steeds | Maroela Media
Foto's: Lydenburg brand steeds
Die winkel in Lydenburg wat Dinsdagaand deur betogers aan die brand gesteek is. (Foto: Verskaf)
Betogers in Lydenburg, Mpumalanga, het gedurende die afgelope paar dae die Usave-supermark in puin gelaat, 'n OTM opgeblaas, 'n reaksie-voertuig van die brandweer beskadig en verskeie winkels geplunder.
Geweld het Maandag in dié dorp opgevlam nadat Thaba Chweu‑ plaaslike munisipaliteit (TCLM), wat die dorpe Lydenburg, Sabie en Graskop insluit, wanbetalende huishoudings se krag afgesny het.
Maroela Media het vroeër berig dat dié sukkelende munisipaliteit poog om van sy nagenoeg een miljard rand se kragskuld aan Eskom op die wyse probeer inwin. Gevolglik is besluit om wanbetalers se krag te sny.
In die 72 uur sedert die aanvang van die protes is paaie in en om die dorp met brandende bande en klippe versper, padtekens is afgeruk, sementstrukture omgegooi, 'n OTM opgeblaas, twee supermarkte aan die brand gesteek en kleinhandelaarswinkels geplunder.
'n Nooddienstevoertuig is deur betogers met klippe bestook. (Foto: Verskaf)
Die reaksie-voertuig van Rapid Response, die dorp se privaat brandweerdienste, is ook met klippe bestook. Deon Broekman van dié reddingsorganisasie is oorval deur betogers toe hy 'n voorskrif by een van die plaaslike dokters gaan afhaal het. "My reaksie-voertuig is erg beskadig. Drie onbekende mans in 'n Iveco-bussie het genadiglik gehelp om my van die betogers te red, terwyl die klippe om ons neergereën het."
Intussen het Maroela Media 'n stemgreep ontvang waar die burgemeester van TCLM, Frida Nkadimeng, 'n telefoniese gesprek met betogers voer. In die opname word Nkadimeng beveel om haarself Woensdag beskikbaar te stel vir 'n vergadering met die gemeenskap. Sy word gedreig dat optogte en onluste sal "handuit ruk" en onbepaald sal voortduur, sou sy nie op dié versoek reageer nie.
Brig. Leonard Hlathi, provinsiale woordvoerder van die polisie in Mpumalanga, het bevestig dat 13 protesgangers sedert Maandag in hegtenis geneem is. "Ons vra die gemeenskap om dadelik te stop met die beskadiging van privaat eiendom en die versper van die paaie. Dit is ongevraag. Ons as polisie glo dat die situasie opgelos kan word deur samewerking en kommunikasie tussen die gemeenskap en die munisipaliteit. Waarom moet noodsaaklike infrastruktuur beskadig word in die naam van 'n optog? Die SAPD sal aanhou om die situasie te monitor en sal sterk optree teen oortreders."
Die munisipaliteit sê in 'n mediaverklaring dat hulle 'n uitnodiging gerig het aan die gemeenskap om met hulle in gesprek te tree. "Intussen versoek ons [TCLM] dat betogers sal ophou om infrastruktuur te beskadig. Die vandalisme het 'n negatiewe impak op die munisipaliteit se reeds beperkte begroting ten opsigte van dienslewering. Die geld wat nou gebruik moet word om infrastruktuur te herstel, kon beter aangewend word vir ander gemeenskapsbehoeftes."
Die meerderheid van sakeondernemings in die onderdorp was teen Woensdagmiddag steeds gesluit.
Betogers het klippe in Lydenburg se strate gepak. (Foto: Verskaf)
Inwoners het Maandag in Lydenburg betoog weens swak dienslewering. (Foto: Narda Vermaak)
Betogers het klippe in die dorp se strate gepak. (Foto: Verskaf)
Boere van Vlakfontein-plaas raadop met krag
US weer gekap oor Engels – dié keer in nuwe kursusse
"die SAPD monitor die situasie"…… daar lê julle probleem. SA is nou al in sy peekjie terwyl julle dit monitor. Daai betogers lag julle uit man
Die dag as die polissie begin om die kriminele te vra om asb op te hou, het hulle beheer verloor.Net soos Zuma gesmeek moet word.Die regstelsel het in duie gestort in hierdie land.Ons kan ons maar regmaak vir n rowwe rit.
Bring die Geel waens terug… sluit sommer ook KFC
Sulke gebeure is Suid Afrika se voorland. Almal wil hê en stem, maar niemand wil betaal nie. Die put raak droog en die gans wat die goue eiers lê word geslag.